Moordverdagtes vinnig vasgetrek danksy beriggewer | Netwerk24
Moordverdagtes vinnig vasgetrek danksy beriggewer
Deur Alet van der Walt 11 Januarie 2017 19:25
Die Shalom-wooneenhede wat deur die vermoorde Engelé Rossouw bestuur is, is pas verkoopFoto: Alet van der Walt
Die hulp van 'n beriggewer wat voorheen saam met die bekende speurder Piet Byleveldt gewerk het, het meegebring dat twee vermeende Kroonstadse moordenaars blitsvinnig vasgetrek is.
Die polisieberiggewer van Kroonstad se Moakeng-township het aan Netwerk24 vertel hoe hy en plaaslike speurders dag en nag gewerk het om die vermeende moordenaars van Engelé Rossouw op te spoor.
Die beriggewer se naam word weerhou omdat hy gereeld saam met die polisie werk om misdadigers vas te trek.
John Kgatliso Mohoboko (36) en Phello Mosala (36) het weer Woensdag in Kroonstad in die landdroshof verskyn op aanklagte van roof met verswarende omstandighede en moord.
Die verhoor is tot 20 Januarie uitgestel omdat Mosala nog nie 'n regsverteenwoordiger het nie. Die mans het Woensdag aangedui dat hulle om borgtog wil aansoek doen.
Die beriggewer sê hy en speurders het reeds op Kersdag na 'n man met die naam John begin soek. Rossouw was toe nog net as vermis aangemeld.
Sy soektog het hom na kleinhoewes buite die dorp gelei. Hier het 'n gestremde vrou Mohoboko se volle name aan hom gegee.
Die beriggewer sê Mohoboko, die voormalige tuinwerker van Rossouw, het op 27 Desember oudergewoonte by sy werkplek – die moordhuis – opgedaag. Hy het egter kort hierna verdwyn.
Rossouw was toe reeds vermoor en haar lyk is al op 26 Desember in die bad van haar ouerhuis in die Panorama-woonbuurt gevind.
Die polisie het vasgestel Mohoboko, ook bekend as Aitso, het 'n misdaadgeskiedenis en die soektog is uitgebrei. Mohoboko is opgespoor en in hegtenis geneem, maar weens 'n gebrek aan bewyse weer vrygelaat.
Die polisie het intussen vasgestel dat 'n SIM-kaart van Mohoboko in Rossouw se gesteelde selfoon gebruik is en 'n tweede soektog na hom is begin.
Die beriggewer het inligting ontvang dat Mohoboko in Moakeng se Gelukwaarts-woonbuurt skuil.
Mohoboko en Mosala is gereeld in die Madala-taverne gesien waar hulle gesit en drink het en oor hul misdade gespog het.
Mohoboko is deur die beriggewer agtervolg na waar sy vrou gewoon het. Van die vermiste artikels uit Rossouw se huis is in haar huis gevind.